《再叠前韵别鹤峰》
宋代·方一夔

仙鹤来富春，造次欲手控。偶然留一吷，唤醒千年梦。

兴来屡相过，小醉侧春瓮。笑谈惊座人，输泻无底洞。

森然栝柏材，曾伴扬州贡。班门无弃物，一睨果奇中。

当今搆廊庙，况闻栋桴空。行看飞腾去，不待吹嘘送。

我亦懒散人，笺注鄙玄众。向何写怀抱，清苦等吟哢。

诗来出其右，云月困朝弄。风檐数四读，愈我岑岑痛。

复作摩天飞，不斗鸡鹜鬨。何时款君门，共把果下鞚。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。